**Nikobaarit** ovat Intialle kuuluva saariketju Intian valtamerellä. Ne ovat osa Andamaaneja ja Nikobaareja. Nikobaarit koostuvat 22 saaresta. Saarten maapinta-ala on yhteensä 1 841 neliökilometriä. Nikobaareilla oli 36 819 asukasta vuoden 2011 väestönlaskennassa. Noin 65 % asukkaista on alkuperäisväestöä. Loput ovat muuttaneet pääasiassa muualta Intiasta sekä Sri Lankasta. 

Saariryhmän nimi tullee Chola-dynastian aikaisesta nimestä saarille: Nakkavaram, joka tarkoittaa tamiliksi "alastonta miestä".

Maantiede
---------

Nikobaarien sijainti Intian valtameressä.
Nikobaarit sijaitsevat Andamaanien saariston eteläpuolella ja alle 200 kilometriä luoteeseen Sumatran saaresta. Intian eteläisin kohta, Indira Point, sijaitsee Great Nicobar -saarella. Samalla saarella on saariryhmän korkein kohta Mount Thullier (642 metriä). 

Nikobaarien saaret jakautuvat kolmeen ryhmään:

* pohjoinen ryhmä: Car Nikobar (127 km²) ja Batti Malv (2 km²)
* keskinen ryhmä: Chowra (8 km²), Teressa (101 km²), Poahat (13.3 km²), Katchal (174 km²), Camorta (188 km²), Nancowry (67 km²), Trinket (86 km²), Isle of Man ja Tillangchong (17 km²)
* eteläinen ryhmä: Bara Nikobar (1045 km²), Chota Nikobar (157 km²), Kondul (4 km²), Pulomilo (1 km²) Meroe, Trak, Treis, Menchal, Kabra, Pigeon ja Megapod

Historia
--------

Saarten uskotaan olleen asutettuja tuhansia vuosia. Alkuperäisväestö puhuu kuutta muihin mon-khmer-kieliin kuuluvaa nikobaarikieltä. Great Nicobarin eteläkärjessä asuva pieni alkuperäisheimo shompenit ovat ainakin kahden tutkimuksen mukaan itsenäisiä Kaakkois-Aasian mesoliittisen kauden metsästäjä-keräilijöiden jälkeläisiä. Shompenit puhuvat ainakin kahta luultavasti isolaattikieltä, jotka ilmeisesti eivät ole sukua nikobaarikielille, eivät ehkä edes toisilleen.

Kolonialismin historia Nikobaareilla alkoi 1756. Silloin Tanskan Itä-Intian kauppakomppania hallitsi silloin **Frederiksøerne**-nimellä tunnettuja saaria mantereelta Tranquebarista (nykyisin Tharangambadi) ja perusti tukikohdan Great Nicobarille. Vuonna 1760 tukikohta siirrettiin Kamortan saarelle. Tanskan kuninkaan aloitteesta herrnhutilaiset lähetyssaarnaajat yrittivät perustaa tukikohdan Nancowryyn vuonna 1766, mutta saarten asuttaminen keskeytyi useaan otteeseen malariaepidemioiden takia. Vuosina 1778–1783 Itävalta yritti perustaa siirtokunnan saarille erehdyttyään luulemaan, että Tanska oli unohtanut saaria koskevat vaatimuksensa. Tanskalaiset hylkäsivät viimeiset siirtokuntansa saarilla vuonna 1848. Tanskan hallinta saarilla päättyi virallisesti 16. lokakuuta 1868, kun maa myi oikeutensa Britannialle. Vuonna 1869 saarista tuli osa Brittiläistä Intiaa.

Toisen maailmansodassa vuosina 1942–1945 saaret olivat japanilaisten miehittämiä.

Lähteet
-------

1. ↑  Census of India: Provisional Population Totals Paper 1 of 2011: Andaman and Nicobar Islands *censusindia.gov.in*. Viitattu 22.2.2019.
2. ↑  John Keay: India: A History (Google teoshaku, s. 222)
3. ↑  Dr. Simron Jit Singh: Nicobarese early history and prehistory *andaman.org*.  Arkistoitu 28.7.2012. Viitattu 24.11.2008. (englanniksi)
4. ↑  Protiva Gupta: *Green Islands of the Andamans and Nicobars*. Notion Press, 2016-10-07. ISBN 9781946048554. Teoksen verkkoversio (viitattu 22.2.2019). (englanniksi)
5. ↑  Rajni Trivedi, T. Sitalaximi, Jheelam Banerjee, Anamika Singh, P. K. Sircar ja V. K. Kashyap: Molecular insights into the origins of the Shompen, a declining population of the Nicobar archipelago  2.2.2006. Journal of Human Genetics:  Springer Japan. Viitattu 24.11.2008. (englanniksi)[vanhentunut linkki]
6. ↑  Roger Blench: [ The language of the Shom Pen:
a language isolate in the Nicobar islands] (pdf) *rogerblench.info*.  21.9.2007.  Arkistoitu 9.5.2010. Viitattu 24.11.2008. (englanniksi)
7. ↑  ABOUT THARAGAMBADI VILLAGE(pdf) (Arkistoitu – Internet Archive)
8. ↑  History of Nicobars *web.archive.org*.  1.3.2012.  Arkistoitu 1.3.2012. Viitattu 22.2.2019.
9. ↑  History of Andaman and Nicobar Islands *www.indianetzone.com*. Viitattu 22.2.2019. (englanniksi)

Aiheesta muualla
----------------

* Kuvia tai muita tiedostoja aiheesta **Nikobaarit** Wikimedia Commonsissa